# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Y diweddaraf am y cynnydd sy'n cael ei wneud o dan fesurau arbennig ym Mwrdd Iechyd Prifysgol Betsi Cadwaladr** |
| **DYDDIAD**  | **13 Rhagfyr 2023** |
| **GAN** | **Eluned Morgan AS, y Gweinidog Iechyd a Gwasanaethau Cymdeithasol** |

Mae ychydig dros naw mis wedi bod ers imi [osod](https://www.llyw.cymru/datganiad-ysgrifenedig-bwrdd-iechyd-prifysgol-betsi-cadwaladr) Bwrdd Iechyd Prifysgol Betsi Cadwaladr o dan fesurau arbennig oherwydd pryderon difrifol am effeithiolrwydd y bwrdd, diwylliant sefydliadol, ansawdd ac ad-drefnu gwasanaethau, llywodraethu, diogelwch cleifion, perfformiad gweithredol, arweinyddiaeth a rheolaeth ariannol.

Heddiw, rwy'n cyhoeddi'r trydydd adroddiad cynnydd, sy'n cynnwys y gwaith sydd wedi'i gynnal rhwng mis Medi a mis Tachwedd. Mae'r tri mis hyn wedi bod yn heriol, ac er bod arwyddion gwirioneddol o newid cadarnhaol, mae llawer o waith i'w wneud o hyd.

Rwy'n parhau i gyfarfod yn rheolaidd â chadeirydd ac uwch dîm y bwrdd iechyd, ac yn ystod y cyfnod hwn o dri mis, rwyf wedi ymweld â nifer o safleoedd y bwrdd iechyd gan gynnwys Ysbyty Brenhinol Alexandra, Ysbyty Abergele, Ysbyty Dolgellau a'r Bermo, a chanolfan feddygol gofal sylfaenol a fferyllfa yn y Rhyl. Ym mis Medi, cafodd y Prif Weinidog gyfarfod â'r cadeirydd a'r prif weithredwr yn y Gogledd.

Hoffwn ddiolch i'r holl staff yn y bwrdd iechyd sy'n gweithio'n galed i wneud gwahaniaeth i ofal iechyd yn y Gogledd. Hoffwn hefyd dynnu sylw at rai o'r pethau cadarnhaol rwyf wedi'u gweld yn ystod y cyfnod hwn o dri mis, gan gynnwys:

* Penodi Carol Shillabeer yn brif weithredwr parhaol a Gareth Williams yn is-gadeirydd yn ogystal â phenodi dau Aelod Annibynnol newydd.
* Mae pobl sydd â chanser y coluddyn yn y Gogledd yn elwa ar adferiad cyflymach yn dilyn llawdriniaeth a hynny yn dilyn cyflwyno [technoleg robotig](https://bipbc.gig.cymru/newyddion/newyddion-or-bwrdd-iechyd/cleifion-yn-croesawu-llawdriniaeth-robotig-yn-ysbyty-gwynedd/). Mae llawfeddygon cyffredinol yn defnyddio system robotig lawfeddygol Versius yn Ysbyty Gwynedd ar gyfer cleifion cymwys sydd â chanser y coluddyn.
* Ysbyty Maelor Wrecsam yw'r cyntaf yng Nghymru i ddefnyddio [gweithdrefn newydd](https://bipbc.gig.cymru/newyddion/newyddion-or-bwrdd-iechyd/cyflym-effeithlon-a-hollol-ddi-boen-cleifion-yn-diolch-i-dim-ysbyty-am-y-driniaeth-ar-y-bledren-gyntaf-oi-math-yng-nghymru/) sef laser arloesol i dynnu tiwmorau o’r bledren neu ardaloedd amheus. Mae’r weithdrefn yn defnyddio Abladiad Laser Trawswrethrol (TULA), sef archwiliad o'r bledren gan ddefnyddio camera ar diwb hyblyg tenau sy'n defnyddio laser i drin y bledren. Bydd hyn yn gwella canlyniadau a phrofiadau pobl.
* Ers lansio'r [gwasanaeth 111 Pwyso 2](https://bipbc.gig.cymru/newyddion/newyddion-or-bwrdd-iechyd/gwasanaeth-gig-newydd-yn-darparu-mynediad-hawdd-i-gymorth-iechyd-meddwl-arbenigol-ar-draws-gogledd-cymru/) ym mis Ionawr, mae'r bwrdd iechyd wedi cael dros 8,000 o alwadau gan bobl sydd angen cymorth iechyd meddwl brys. Mae adborth wedi dangos bod 99.3% o alwyr wedi nodi gostyngiad yn eu sgoriau trallod ar ôl dod i gysylltiad ag ymarferwyr lles pwrpasol. Mae atgyfeiriadau i wasanaethau cymorth iechyd meddwl sylfaenol lleol wedi gostwng 8%.
* Mae gostyngiad wedi bod yn nifer y cleifion sy'n aros yn hir yn ystod y cyfnod cleifion allanol a chyfnod triniaeth. Rhwng mis Chwefror a mis Medi, mae nifer y bobl sy'n aros dros 52 o wythnosau am apwyntiad claf allanol cyntaf wedi gostwng 16.6%. Mae nifer y bobl sy'n aros dros 104 o wythnosau wedi gostwng 21.7% yn ystod yr un cyfnod.
* Mae'r ffocws ar ddileu arosiadau pedair awr o hyd wrth drosglwyddo o ambiwlans yn yr adrannau brys yn arwain at rai gwelliannau. Roedd 621 o achosion o oedi dros 4 awr wrth drosglwyddo o ambiwlans ym mis Hydref 2023 sy'n ostyngiad o 20% o gymharu â mis Hydref 2022 ac yn well o lawer na'r 1,042 a nodwyd ym mis Mawrth 2023.

Ym mis Medi, cytunais ar gyllid ychwanegol i helpu prosiect tele-dermosgopi y bwrdd iechyd, a'r mis diwethaf, [cymeradwyais](https://www.llyw.cymru/canolfan-orthopedig-newydd-yn-ysbyty-llandudno) achos busnes ar gyfer canolfan orthopedig newydd yn Ysbyty Llandudno. Mae'r bwrdd iechyd hefyd wedi cael [caniatâd cynllunion](https://bipbc.gig.cymru/newyddion/diweddariadau-a-datblygiadau/datblygiadau/uned-iechyd-meddwl-newydd-yn-ysbyty-glan-clwyd/) ar gyfer uned iechyd meddwl newydd yn Ysbyty Glan Clwyd.

Er yn galonogol eu gweld, nid yw'r gwelliannau o ran perfformiad gweithredol ac ansawdd a diogelwch yn cael eu cyflawni mor gyflym na mor effeithiol â phosibl. Mae angen inni weld mwy o welliannau mewn perfformiad ac mae angen eu cynnal.

Rwy'n parhau i fod yn bryderus am y canfyddiadau a amlygwyd gan Grwneriaid EF a'r Ombwdsmon Gwasanaethau Cyhoeddus. Mae'r rhain yn cynnwys methiannau o ran gweithredu'r broses gwyno yn brydlon, cynllunio a chymorth strategol annigonol neu aneffeithiol, amseroldeb ymchwiliadau'r bwrdd iechyd a'r ddibyniaeth barhaus ar gofnodion papur ynghylch cleifion. Rwy'n disgwyl i welliannau brys gael eu gwneud yn y maes hwn.

Ynghyd â'r adroddiad cynnydd a gyhoeddir heddiw, rwyf hefyd yn rhannu ein disgwyliadau ar gyfer y tri mis nesaf. Rwyf wedi datgan yn glir wrth y bwrdd iechyd fod yn rhaid iddo ddechrau dangos canlyniadau gweladwy a gwelliant cynaliadwy. Byddaf yn rhannu adroddiad pellach ddiwedd mis Chwefror 2024, gan ystyried blwyddyn gyntaf y bwrdd iechyd o dan fesurau arbennig.